**Deň Pepera** je sviatok v Južnej Kórei podobný Sviatku sv. Valentína, ktorý sa koná každoročne 11. novembra. Ide o najväčšiu každoročnú jednodňovú marketingovú udalosť v Južnej Kórei, pri ktorej sa darujú alebo vymieňajú sladkosti Pepero - tyčinky máčané v čokoláde - s úmyslom prejaviť náklonnosť voči priateľom a blízkym. Sviatok sa koná v tento deň kvôli podobnosti tyčiniek Pepero so skráteným zápisom dátumu (11.11.).

História
--------

Tyčinky Pepero
Presný pôvod tohto dňa je neznámy, avšak počiatky sú zvyčajne spájané s novinovým príbehom z roku 1983. V ňom si dve študentky nižšej strednej školy v regióne Jŏngnam vymenili Pepero so želaním, aby boli obe vysoké a chudé. O tomto príbehu však existujú pochybnosti. Niektorí tvrdia, že pôvod sviatku je dôsledkom tvaru jednotiek v zápise jeho dátumu (11. november - 11. 11.), pripomínajúci tyčinky Pepero, zatiaľ čo iní považujú túto podobnosť za faktor, ktorý síce prispieva k popularite sviatku, avšak nesvedčí o jeho pôvode.

Ošiaľ spojený s Peperom sa začal šíriť s fámou, že pre maximálny účinok na výšku a štíhlosť je potrebné zjesť 11 balíčkov Pepera 11. novembra o 11:11 ráno a 11:11 večer, keď je na hodinách presne 11 sekúnd. V roku 1997 začal konglomerát Lotte používať spomínaný školský príbeh na úspešnú propagáciu Dňa Pepera. Tento trend spôsobil, že ďalšie spoločnosti začali vytvárať podobne tvarované občerstvenie, aby sa zúčastnili na tomto sviatku. Od roku 2012 zarábalo Lotte 50 % svojho ročného obratu na Deň Pepera. Od roku 2013 obchodné domy vrátane Hyundai Department Store, Shinsegae a Lotte Department Store vo veľkom profitovali z tohto dňa a obchody ako E-mart a Homeplus v tento sviatok exkluzívne vystavovali a predávali Peperá.

Kontroverzia
------------

Karättŏk, typ kórejského ryžového koláčika, navrhnutého ako zdravšia a menej komerčná alternatíva jedla propagovaného 11. novembra (čo je v Južnej Kórei tiež Deň farmárov)
Deň Pepera je kritizovaný ako obchodný nástroj a marketingová stratégia spoločností, ako aj za propagovanie nezdravého, vysokokalorického jedla v rozpore s pôvodným významom sviatku (o nadobudnutí vysokej a tenkej postavy). Niektorí tiež tvrdia, že tento deň je urážkou usilovných farmárov, ktorých sviatok, v Kórei uzákonený roku 1996 na podporu poľnohospodárstva, tiež pripadá na 11. novembra.

Z týchto dôvodov bola navrhnutá alternatíva, známa ako „Deň karättŏku", ktorá vyzdvihuje výmenu **karättŏkov** (tyčinky bieleho ttŏku, typu kórejského ryžového koláčika, ktorý je na rozdiel od Pepera vyrábaný a predávaný menšími podnikmi).

Pozri aj
--------

* Pocky & Pretz Day – podobný sviatok v Japonsku, ktorý sa tiež koná 11. novembra
* Singles' Day – podobná oslava v Číne, konajúca sa taktiež 11. novembra

Referencie
----------

1. ↑   Pepero Day: Eight things you should know. *koreatimes*, 2014-11-11. Dostupné online [cit. 2018-10-30]. (po anglicky)
2. 1 2   *November 11th is Pepero Day*. [Cit. 2013-11-11].
3. 1 2 3 4  . Dostupné online. (Korean)
4. 1 2  GALE, Alastair. *On Pepero Day, a Japanese Rival Lurks* [online]. Dow Jones & Company, [cit. 2013-11-11]. Dostupné online.
5. ↑   *[SS현장] '빼빼로 데이' 일부 소비자 "과소비 조장"…롯데마트 "안 사면 그만" - 경제섹션 - 스포츠서울닷컴* [online]. web.archive.org, 2013-11-11, [cit. 2023-12-04]. Dostupné online. Archivované 2013-11-11 z originálu.
6. ↑   *빼빼로데이* [online]. terms.naver.com, [cit. 2021-04-24]. Dostupné online. (po kórejsky)
7. ↑  조, 은정. [TV] *빼빼로 데이* 얄팍한 상술. *노컷뉴스* (South Korea), November 11, 2008. Dostupné online [cit. 2021-04-24].
8. ↑  김, 동철. "농사꾼은 빼빼로 과자보다 못한 존재". *새전북신문* (South Korea), November 11, 2005. Dostupné online [cit. 2021-04-24].